b'\n_START_ARTICLE_\nLentoryhm\xc3\xa4 Sarko\n_START_SECTION_\nErikoisesikunta Sarko\n_START_PARAGRAPH_\nIlmavoimien esikunta antoi 5. syyskuuta 1944 k\xc3\xa4skyn Erikoisesikunta Sarkon perustamisesta Oulujoen ja Ouluj\xc3\xa4rven etel\xc3\xa4puoleisen alueen saattamiseksi k\xc3\xa4ytt\xc3\xb6kelpoiseksi lentosotatoimia varten. Esikunnan sijoituspaikaksi m\xc3\xa4\xc3\xa4r\xc3\xa4ttiin Iisalmi, ja komentajaksi lentoteknisen huollon tarkastaja, eversti Olavi Sarko. Esikuntaan kuului lis\xc3\xa4ksi komentajan apulainen, huoltop\xc3\xa4\xc3\xa4llikk\xc3\xb6, viestikomentaja ja adjutantti. Esikunnan toiminta-alueen rajoiksi m\xc3\xa4\xc3\xa4riteltiin: Oulu\xe2\x80\x93Oulujoki\xe2\x80\x93Ouluj\xc3\xa4rven pohjoisranta\xe2\x80\x93Kuhmo\xe2\x80\x93valtakunnan raja\xe2\x80\x93Lieksa\xe2\x80\x93Juuka\xe2\x80\x93Keitele\xe2\x80\x93Lestij\xc3\xa4rvi\xe2\x80\x93Kokkola\xe2\x80\x93Oulu. Teht\xc3\xa4v\xc3\xa4n\xc3\xa4 oli tiedustella toiminta-alueella sijaitsevien lentokenttien kunto ja k\xc3\xa4ytt\xc3\xb6mahdollisuudet, sek\xc3\xa4 uusien kenttien tiedustelu- ja rakennusty\xc3\xb6t. Esikunnan teht\xc3\xa4viin kuului my\xc3\xb6s alueen ilmavalvonnasta huolehtiminen, viestiyhteyksien j\xc3\xa4rjest\xc3\xa4minen ja varaaminen sek\xc3\xa4 mahdollisen painopistesuunnassa toimivan rykmentin komentopaikan sijainnin tiedustelu. Esikunnan toiminta-alueella oli Paltamon, Nerkoon, Rautavaaran, Rissalan, Vaalan, Oulun ja Ylivieskan lentokent\xc3\xa4t, joista ilmasotatoimia silm\xc3\xa4ll\xc3\xa4 pit\xc3\xa4en olivat k\xc3\xa4ytt\xc3\xb6kelpoisia vain Paltamo ja Rissala. Sarkolle alistetut kaksi linnoitusrakennuspataljoonaa keskitettiin p\xc3\xa4\xc3\xa4osin kunnostamaan Vaalan ja Nerkoon kentti\xc3\xa4, n\xc3\xa4ist\xc3\xa4 Vaalan kentt\xc3\xa4 saatiin kiitotiet\xc3\xa4 pident\xc3\xa4m\xc3\xa4ll\xc3\xa4 tyydytt\xc3\xa4v\xc3\xa4\xc3\xa4n k\xc3\xa4ytt\xc3\xb6kuntoon. Nerkoon kentt\xc3\xa4\xc3\xa4, joka tehtiin pelloille ojat t\xc3\xa4ytt\xc3\xa4m\xc3\xa4ll\xc3\xa4, ei voitu lopulta lainkaan k\xc3\xa4ytt\xc3\xa4\xc3\xa4. Esikunnan teht\xc3\xa4viin kuulunut viestiyhteyksien j\xc3\xa4rjest\xc3\xa4minen oli erityisen hankalaa Pohjois-Suomen pitkien et\xc3\xa4isyyksien ja yhteyksien rakentamiseen tarvittavan ty\xc3\xb6voiman v\xc3\xa4hyyden takia.\n_START_SECTION_\nSarkosta Pohjois-Suomen ilmakomentaja\n_START_PARAGRAPH_\nIlmavoimien komentaja m\xc3\xa4\xc3\xa4r\xc3\xa4si 15. syyskuuta 1944 Pohjois-Suomen ilmakomentajaksi eversti Sarkon, teht\xc3\xa4v\xc3\xa4n\xc3\xa4\xc3\xa4n yhteydenpito maajoukkoihin (14. D, 6. D ja 15. Pr.) sek\xc3\xa4 lentotoiminnan johtamisesta huolehtiminen edell\xc3\xa4 mainittujen yksik\xc3\xb6iden alueella. Samassa k\xc3\xa4skyss\xc3\xa4 Sarkolle alistettiin operatiivisesti Tiedustelulentolaivue 14. Lentorykmentti 2 sai lis\xc3\xa4ksi k\xc3\xa4skyn valmistautua luovuttamaan Sarkon k\xc3\xa4ytt\xc3\xb6\xc3\xb6n Brewster-koneilla varustetun lentueen. Sarkon komentaman erikoisesikunnan teht\xc3\xa4v\xc3\xa4t ja sille alistettujen yksik\xc3\xb6iden alistussuhteet s\xc3\xa4ilyiv\xc3\xa4t muuttumattomina. Nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin, 19. syyskuuta 1944, kiellettiin lentotoiminta koko Suomessa v\xc3\xa4lirauhansopimuksen 4. artiklan liitteen perusteella. Kielto purettiin Sarkon lentoyksik\xc3\xb6iden osalta vasta 1. lokakuuta 1944, suomalaisten maajoukkojen aloitettua maihinnousun Torniossa.\n_START_SECTION_\nLentoryhm\xc3\xa4n lakkauttaminen\n_START_PARAGRAPH_\n16. marraskuuta eversti Raoul Harju-Jeanty komennettiin Pohjois-Suomen ilmasotatoimien ja samalla Lentoryhm\xc3\xa4 Sarkon johtoon. Harju-Jeanty ei kuitenkaan voinut terveydellisist\xc3\xa4 syist\xc3\xa4 ottaa teht\xc3\xa4v\xc3\xa4\xc3\xa4 vastaan, jolloin tilalle m\xc3\xa4\xc3\xa4r\xc3\xa4ttiin 21. marraskuuta 1944 everstiluutnantti Birger Gabrielsson. Lentoryhm\xc3\xa4 Sarkon komentopaikka Kemiss\xc3\xa4 lakkautettiin seuraavana p\xc3\xa4iv\xc3\xa4n\xc3\xa4 ja sen teht\xc3\xa4vi\xc3\xa4 alkoi hoitamaan Lentorykmentti 4:n esikunta Oulussa. Lentoryhm\xc3\xa4 Sarkon nimi muutettiin samana p\xc3\xa4iv\xc3\xa4n\xc3\xa4, uudeksi nimeksi tuli Lentoryhm\xc3\xa4. 3. joulukuuta 1944 Lentoryhm\xc3\xa4 lakkautettiin ja samalla sen alistussuhteet purettiin, everstiluutnantti Gabrielssonin komentaman Lentorykmentti 4:n jatkaessa Pohjois-Suomen sotatoimia suorittavana yksikk\xc3\xb6n\xc3\xa4.'